муниципальное бюджетное дошкольное образовательное учреждение

«Табар-Черкийский детский сад» Апастовского муниципального района РТ

**Сценарий мероприятия «Пасха» для детей 5-7 лет**

**Автор: Т.Б.Никитина**

**Должность: воспитатель**

**д.Табар-Черки**

**2020 год**

**«Мăнкун уявĕ»**

 (Тутар Республикин Апас районĕн шкул çулне çитмен ачасене пĕлÿ паракан муниципаллă бюджетлă учрежденийĕн «Чĕркĕн ялĕнчи ача сачĕ» воспитателĕ, Тамара Борисовна Никитина, хатĕрленĕ уяв сценарийĕ.)

 Ку материалпа воспитательсем, воспитани парса уяв йĕркелес енпе ĕçлекен педагогсем, аслă ушкăнри 5-7 çулхи ачасемпе уяв ирттернĕ чухне усǎ курма пултараççĕ.

 **Ĕç тĕллевĕ:** 1. Ачасене чăваш халăхĕн йăли-йĕркипе паллаштарасси, вĕсен тавракурăмне, пуплевне аталантарасси.

2. Халăх юрри-ташшин, вăййи-куллин илемлĕхне туйма хăнăхтарасси.

3. Ачасене туслă, пĕрле пулма вĕрентесси.

**Уяв юхăмĕ:**

(Ачасем сцена çине кăшкăрса чупса тухаççĕ.)

- Хĕвел тухать! Хĕвел тухать! Мĕнле хитре! Пăхăр-ха!

(Патак çине таянса ватă мучи кĕрет.)

**Мучи:**  Ырă кун пултăр, ачасем!

**Ачасем:** Ырă кун пултăр, мучи!

**Мучи:** Эпĕ те сирĕнпе пĕрле çĕнĕ хĕвеле кĕтсе илме килтĕм.

**Катя:** Мучи, ак çак тунката çине ларăр - ха. Эсир пире пĕр - пĕр юмах е халап каласа параймастăр - ши?

**Мучи:** Эпĕ Хĕвелпе усал Вупăр çапăçни çинчен халап пĕлетĕп. Сирĕн итлес килет - и?

**Ачасем:** Паллах, итлес килет! Итлес килет!

**Мучи:** Апла пулсан, ман щума çывăхарах ларăр та тимлĕ итлĕр.

 Хĕл тăршшĕпех Хĕвел çине Вупăр карчăк янипе усал сывлăшсем тапăннă. Вĕсем Хĕвеле пĕлĕт çинчен сĕтĕрсе антарасшăн пулнă, çавăнпа Хĕвел сайра хутра кăна курăнкалама пуçланă. Чăваш халăхĕн паттăр ывăлĕсем Хĕвеле тыткăнран хăтарасшăн пулнă. Пĕр вун икĕ çамрăк каччă пуçтарăннă та, вĕсене ватăсем пил панă. Ун хыççăн паттăрсем хĕвел тухăçнелле Хĕвеле хăтарма тухса кайнă. Çичĕ кун та çичĕ каç çапăçнă каччăсем Вупăр тарçисемпе, юлашкинчен пурпĕр çĕнтернĕ. Вупăр карчăк Шуйттан патне тарса пытаннă.

 Паттăр каччăсем Хĕвеле асăрханса çĕкленĕ те тĕрленĕ сурпан çине хунă. Хĕвел тухăç енчи чи çÿллĕ сăрт çине хăпарнă, чи çÿллĕ йывăç çине улăхса хальлĕхе айван Хĕвеле асăрханса пĕлĕт çине вырнаçтарнă. Хĕвелĕн амăшĕ чупса пынă та алли çине илнĕ. Унтан кăкăрĕ çумне тытса кăкăр сĕчĕпе тăрантарнă. Çутă Хĕвел çиçсе кулса янă. Амăш сĕчĕ ăна вăй-хăват панă. Сиккелесе ташласа чупса кайнă Хĕвел таса пĕлĕт тăрăх.

 Ваттисем каланă тăрăх, кашни çулах Мăнкун умĕн чăваш паттăрĕсем хĕвел тухăç енне Хĕвеле Вупăр аллинчен хăтарма каяççĕ тет. Вара пĕтĕм чăваш Хĕвеле ирĕке кăларнине, Мăнкун уявне, паллă тăваççĕ. Ачасем çулталăк тăршшĕпех сывă пулччăр, ан чирлеччĕр тесе хĕвел тухнă вăхăтра вĕсене хăмлапа тата тырăпа сапаççĕ. Эпĕ те сире сапатăп.

(Ачасене хăмлапа, тырăпа сапать.)

**Мучи:** Мĕнле, вăй кĕнине туйрăр-и?

**Саша:** Мĕнле кăсăклă халап! Пирĕн арçын ачасем те пулас салтаксем. Ачасем, хамăр вăя кăтартар - и мучине?

**Вика:** Сашапа Глеб пĕрмай вăй виçсе тавлашаççĕ.

**Юля:** Халь виçсе пăхăр - ха!

**Арсений:** Пăхатпăр, хăшĕ çĕнтерет.

(Сашапа Глеб вăй виçмелле выляççĕ.)

**Ачасем:** Глеб çĕнтерчĕ!

**Саша:** Айта - ха, тепре виçсе пăхар. Хальхинче эпĕ çĕнтеретĕп.

**Мучи:** Маттур, ачасем, ват çынна савăнтартăр. Эсир савăнăр, выльăр, эпĕ каям - ха, калăма чĕнме тухнăччĕ эпĕ. Сирĕнпе калаçса ăçта кайнине те мансах кайнă вĕт.

**Катя:** Ачасем, паян пире кукамай хăй патне чĕннĕччĕ, килĕнче ши?

**Ачасем:** Айтăр кукамай патне каяр!

**Катя:** Ачасем, эсир хăвăра хăнара йĕркеллĕ тытăр.

(Ачасем кăшкăрашса чупса тухса каяççĕ. Унтан тепĕр енчен чупса кĕреççĕ.)

**Лиза:** Эй, хуçа! Килте çын пур - и?

**Кукамай:** Килтех, килтех!

 Килĕр, килĕр, ачасем,

 Манăн кĕтнĕ хăнасем!

**Ачасем:** Христос чĕрĕлнĕ! (3 хутчен калаççĕ.)

**Кукамай:** Чăн чĕрĕлнĕ! (3 хутчен калать.)

**Света:** Ну, хуçа, мĕн паратăн?

 Витре çурă сăра,

 Чăкăт çурă чăкăт,

 Çăмарта çурă çăмарта.

 Ăна памасан -

 Выртатпăр та çывратпăр!

(Ача урайне выртать, кил хуçи (кукамай) пÿртрен чашăкпа çăмарта йăтса тухать, сĕтел çине лартать.)

**Кукамай:** Килĕр, килĕр, ачасем!

 Мăнкун уявне хатĕрленсе

 Пысăк чанпа сăра турăм,

 Пыл куркипе пыллантартăм,

 Çăмартасене те хĕретсе хатĕрлерĕм.

(Ачасем кукамай çумне пырса лараççĕ.)

**Кукамай:** Ачасем, эпĕ кучченеçне те хатĕрлерĕм - ха. Манăн эсир юрлани -ташланине курас килет. Савăнтарăр - ха пĕрре ватă çынна.

**Юля:**  Эпир туслă ачасем,

 Кукамай мăнукĕсем.

 Пурте пĕрле пурăнатпăр,

 Пурте пĕрле савăнатпăр.

**Лиза:**  Эпир туслă ачасем,

 Кукамай мăнукĕсем.

 Кукамая юрататпăр,

 Пулăшма та тăрăшатпăр.

**Катя:** Ачасем, айтăр - ха кукамая юрă юрласа парар.

(Ачасем юрă юрлаççĕ.)

 Кĕçĕр йăва çиетпĕр,

 Ыран пăтă çиетпĕр.

 Кĕçĕр Сĕрен теетпĕр те,

 Ыран Мăнкун теетпĕр.

 Сĕрен, Сĕрен терĕмĕр.

 Сĕрен çитсе иртсе кайрĕ.

 Халĕ, паян, Мăнкун пулать,

 Мăнкун пăтти çиетпĕр.

**Кукамай:** Ах, маттур ачасем. Эсир мана хăвăр пултарулăхăрпа питĕ савăнтартăр. Çынсем тăванĕсем, пĕлĕшĕсем патне хăнана çÿреççĕ, савăнаççĕ, парнесем параççĕ. Мăнкун çăмарти тыттараççĕ. Эпĕ те сире хамăн кучченеçпе савăнтарам.

(Кукамай ачасене çăмарта валеçсе тухать.)

**Саша:** Ачасем, айтăр паттăрла вылятпăр! Кам паттăр пулать?

**Ачасем:** Айтăр, выляр!

- Эпĕ паттăр! Эпĕ!

- Çук, эпĕ!

**Катя:** Ачасем, ахалех тавлашса тăрар мар - ха. Малтан çĕмĕрсе пăхар. Кам паттăр пулать, çавна ĕç хушăпăр.

**Ачасем:** Килĕшетпĕр!

(Ачасем çăмарта çĕмĕрмелле выляççĕ.)

**Вика:** Ман çăмарта пĕрре те çĕмĕрĕлмерĕ. Эпĕ паттăр!

**Глеб:** Юлташсем, Викăна мĕнле ĕç хушăпăр?

**Юля:** Вăл чăвашла питĕ хитре ташлать. Айтăр ăна чăвашла ташлаттарар.

**Катя:** Эппин ырă хăнасем -

 Пĕчĕккисем, аслисем -

 Итлĕр пирĕн сăмаха,

 Итлĕр пирĕн юррăма,

 Курăр чăваш ташшине,

 Савăнăр пирĕнпеле.

(Вика сцена варрине тухса чăвашла ташлама пуçлать. Ун патне ытти хĕр ачасем хутшăнаççĕ.)

**Катя:** Ырă сунса кĕтнĕшĕн,

 Сĕтел тавра лартнăшăн,

 Мăнкун парни панăшăн

 Тавах, сана, кукамай!

**Ачасем:** Тавах, сана, кукамай! Тавах!

**Юля:** Киличчен килессĕм килчĕ,

 Пĕр килсессĕн савăнассăм килчĕ.

 Юри килтĕмĕр савăнмашкăн,

 Çак пысăк уява ирттермешкĕн.

**Кукамай:** Ачасем, эсир вара Мăнкун уявне таканкăпа ярăнмаллине манман - и?

**Ачасем:** Çук, манман!

**Кукамай:** Эппин, васкăр! Уяв эрнинче ярăнмаллах: çил çылăхсене вĕçтерсе каять теççĕ ваттисем.

**Ачасем:** Айтăр чуччу ярăнма каяр! Айтăр çил вĕçтерер!

(Ачасем чупса тухса каяççĕ.)